b'\n_START_ARTICLE_\nSveti Peter\n_START_SECTION_\n\xc5\xbdivljenjepis\n_START_PARAGRAPH_\nPeter je bil doma v ribi\xc5\xa1ki vasi Betsajdi onstran Genezare\xc5\xa1kega jezera. O\xc4\x8detu je bilo ime Janez (izvirno Jona), brat Andrej pa je bil ravno tako kot Peter ribi\xc4\x8d. \xc5\xbdivel je v Kafarnaumu in bil je o\xc5\xbeenjen. Evangelisti omenjajo njegovo ta\xc5\xa1\xc4\x8do, ki jo je Jezus ozdravil (Mr 1,31; Lk 4,39). Poro\xc4\x8dila o tem, kako je Jezus poklical Petra za apostola, se nekoliko razlikujejo. Po zapustitvi prej\xc5\xa1njega \xc5\xbeivljenja sta se skupaj s svojo \xc5\xbeeno pridru\xc5\xbeila Jezusu in hodila z njim  (1 Kor 9,5)._NEWLINE_V prvih dneh Cerkve po Gospodovem vnebohodu je imel Peter v njej odlo\xc4\x8dilno vlogo. Vodil je volitev Matije za apostola namesto odpadlega Juda (Apd 1,12-26). Na binko\xc5\xa1tni dan je nagovoril mno\xc5\xbeico; spregovoril je o Jezusu kot o tistem, v katerem so se uresni\xc4\x8dile prero\xc5\xa1ke napovedi in mesijanska pri\xc4\x8dakovanja ter \xc5\xa1e posebej poudaril, da je \xc2\xbbtega Jezusa Bog obudil in mi vsi smo temu pri\xc4\x8de\xc2\xab\xc2\xa0in da je njega \xc2\xbbBog naredil za Gospoda in Maziljenca\xc2\xab\xc2\xa0(Apd 2,14-26). Ta Petrov binko\xc5\xa1tni govor lahko ozna\xc4\x8dimo kot prvo katehezo in kot pravzor vsemu u\xc4\x8denju Cerkve. On je sprejel v Cerkev prvega pogana, stotnika Kornelija (Apd 10,1-48), imel je odlo\xc4\x8dilno besedo na apostolskem zboru v Jeruzalemu (Apd 15,6-29), kjer so dolo\xc4\x8dali, naj se tistim, ki iz poganstva vstopajo v Cerkev, ne nalaga bremen Mojzesove postave. Sicer pa so podatki o Petrovem \xc5\xbeivljenju in delovanju zelo skopi. Znano je, da je bil leta 48/49 na apostolskem zboru v Jeruzalemu, Pavlovo pismo Gala\xc4\x8danom omenja njegovo bivanje v Antiohiji (Gal 2,11-14), za\xc4\x8detek prvega Petrovega pisma ka\xc5\xbee na njegovo delovanje v maloazijskih krajih.'